<classify> Kocha wa muda wa Timu ya Taifa ya Tanzania Taifa Stars Ettiene Ndayiragije ameahidi ushindi katika mchezo wa kuwania kufuzu Michuano ya Mataifa ya Afrika kwa Wachezaji wa Ndani CHAN dhidi ya Kenya unaofanyika katika Uwanja wa Taifa jijini Dar es Salaam. Ndayiragije amesema hayo kufuaatia maandalizi mazuri waliyofanya mpaka sasa huku akiweka wazi kuwa wachezaji wana morali na ari kubwa na kutaka mashabiki waje kwa wingi kuishangilia timu yao ili kuipa nguvu na hatimaye kuibuka na ushindi Kazi yetu leo ni moja tu kupata matokeo chanya yatakayotupa nafasi ya kusonga mbele kwani hatuna chaguo lingine. Kikosi kipo sawa na wachezaji tumewaandaa kisaikolojia na kiakili kuweza kupambana, tupo nyumbani ni lazima tutumie vema uwanja wa nyumbani mashabiki watupe sapoti, amesema. Taifa Stars na Harambee Stars ni timu zenye upinzani mkubwa kutokana na uhasama uliopo kati ya pande mbili, hivyo mchezo huo unatarajiwa kuwa na msisimko wa aina yake. Ikumbukwe STARS na Harambee Stars walikuwa katika kundi moja kwenye michuano ya AFCON iliyomalizika hivi karibuni na katika mechi iliyozikutanisha timu hizo, Kenya walifanikiwa kuibuka na ushindi wa mabao 3-2. Katika kundi hilo lililokuwa na timu za Senegal, Algeria, Kenya na Tanzania, Kenya walimaliza katika nafasi ya tatu kwa alama zao tatu huku Tanzania wakiburuza mkia na alama sifuri. Taifa Stars leo itakuwa na hamu kubwa ya kulipiza kisasi na kupoza machungu wakiwa mbele ya mashabiki wao huku Harambee Stars wakitaka kuendeleza ubabe kwa wapinzani wao hao. Michuano ya CHAN inatarajiwa kufanyika 2020, ambapo wenyeji wa michunao hiyo watakuwa Cameroon, ambapo walipokonywa uenyeji wa michuano ya Afcon na kupewa Misri.  <topic>: michezo 